寒山诗要

重岩我卜居，鸟道绝人迹。庭际何所有，白云抱幽石。

住兹凡几年，屡见春冬易。寄语钟鼎家，虚名定无益。

可笑寒山道，而无车马踪。联谿难记曲，叠嶂不知重。

泣露千般草，吟风一样松。此时迷径处，形问影何从。

吾家好隐沦，居处绝嚣尘。践草成三径，瞻云作四邻。

助歌声有鸟，问法语无人。今日娑婆树，几年为一春。

人问寒山道，寒山路不通。夏天冰未释，日出雾朦胧。

似我何由届，与君心不同。君心若似我，还得到其中。

家住绿岩下，庭芜更不芟。新藤垂缭绕，古石竖巉岩。

山果猕猴摘，池鱼白鹭衔。仙书一两卷，树下读喃喃。

四时无止息，年去又年来。万物有代谢，九天无朽摧。

欲得安身处，寒山可长保。微风吹幽松，近听声逾好。

下有斑白人，喃喃读黄老。十年归不得，忘却来时道。

有一餐霞子，其居讳俗游。论时实萧爽，在夏亦如秋。

幽涧常沥沥，高松风飕飕。其中半日坐，忘却百年愁。

登陟寒山道，寒山路不穷。谿长石磊磊，涧阔草濛濛。

苔滑非关雨，松鸣不假风。谁能超世累，共坐白云中。

杳杳寒山道，落落冷涧滨。啾啾常有鸟，寂寂更无人。

碛碛风吹面，纷纷雪积身。朝朝不见日，岁岁不知春。

惯居幽隐处，乍向国清中。时访丰干道，仍来看拾公。

独回上寒岩，无人话合同。寻究无源水，源穷水不穷。

独卧重岩下，蒸云昼不消。室中虽暡叆，心里绝喧嚣。

梦去游金阙，魂归度石桥。抛除闹我者，历历树间瓢。

吾心似秋月，碧潭清皎洁。无物堪比伦，教我如何说。

碧涧泉水清，寒山月华白。默知神自明，观空境逾寂。

瞋是心中火，能烧功德林。欲行菩萨道，忍辱护真心。

下愚读我诗，不解却嗤诮。中庸读我诗，思量云甚要。上贤读我诗，把着满面笑。

家狗趁不去，野鹿常好走。欲伏猕猴心，须听狮子吼。

我今稽首礼，无上法中王。慈悲大喜舍，名称满十方。

众生作依怙，智慧身金刚。顶礼无所著，我师大法王。

我见世间人，茫茫走路尘。不知此中事，将何为去津。

可贵天然物，独一无伴侣。觅他不可见，出入无门户。促之在方寸，延之一切处。你若不信受，相逢不相遇。

余家有一窟，窟中无一物。净洁空堂堂，光华明日日。

蔬食养微躯，布裘遮幻质。任你千圣现，我有天真佛。

男儿大丈夫，作事莫莽卤。劲挺铁石心，直取菩提路。

邪路不用行，行之枉辛苦。不要求佛果，识取心王主。

寒岩人不到，白云常叆叇。细草作卧褥，青天为被盖。

快活枕石头，天地任变改。

层层山水秀，烟霞锁翠微。岚拂纱巾湿，露沾蓑草衣。

足蹑游方履，手执古藤枝。更观尘世外，梦境复何为。

之子何惶惶，卜居须自审。南方瘴疠多，北地风霜甚。

　　荒陬不可居，毒川难可叹。魂兮归去来，食我家园葚。

寒山多幽奇，登者皆恒惧。月照水澄澄，风吹草猎猎。

凋梅雪作花，杌木云充叶。触雨转鲜灵，非晴不可涉。

有树先林生，计年逾一倍。根遭陵谷变，叶被风霜改。

咸笑外凋零，不怜内纹彩。皮肤脱落尽，唯有贞实在。

自从居寒山，曾经几万载。任运遁林泉，栖迟观自在。

寒岩人不到，白云常叆叇。细草作卧褥，青天为被盖。

快活枕石头，天地任变改。

世有多事人，广学诸知见。不识本真性，与道转悬远。

若能明实相，岂用陈虚愿。一念了自心，开佛之知见。

寒山有一宅，宅中无栏隔。六门左右通，堂中见天碧。

房房虚索索，东壁打西壁。其中一物无，免被人来惜。

寒到烧软火，饥来煮菜吃。不学田舍翁，广置牛庄宅。

尽作地狱业，一入何曾极。好好善思量，思量知轨则。

一自遁寒山，养命餐山果。平生何所忧，此世随缘过。

日月如逝川，光阴石中火。任你天地移，我畅岩中坐。

我见世间人，茫茫走路尘。不知此中事，将何为去津。

荣华能几日，眷属片时亲。纵有千斤金，不如林下贫。

以我栖迟处，幽深难可论。无风萝自动，不雾竹长昏。

涧水缘谁咽，山云忽自屯。午时庵内坐，始觉日头暾。

报汝修道者，进求虚劳神。人有精灵物，无字复无文。

呼时历历应，隐处不居存。叮咛善保护，勿令有点痕。

多少天台人，不识寒山子。莫知真意度，唤作闲言语。

久住寒山凡几秋，独吟歌曲绝无忧。

蓬扉不掩常幽寂，泉涌甘浆长自流。

石室地炉砂鼎沸，松黄柏茗乳香瓯。

饥餐一粒伽陀药，心地调和倚石头。

世间何事最堪嗟，尽是三途造罪渣。

不学白云岩下客，一条寒衲是生涯。

秋到任他林落叶，春来从你树开花。

三界横眠闲无事，明月清风是我家。

我向前溪照碧流，或向岩边坐磐石。

心似孤云无所依，悠悠世事何须觅。

众星罗列夜明深，岩点孤灯月未沈。

圆满光华不磨莹，挂在青天是我心。

一住寒山万事休，更无杂念挂心头。

闲于石壁题诗句，任运还同不系舟。

千生万死凡几生，生死来去转迷情。

不识心中无价宝，犹似盲驴信脚行。

千年石上古人踪，万丈岩前一点空。

明月照时常皎洁，不劳寻讨问西东。

寒山顶上月轮孤，照见晴空一物无。

可贵天然无价宝，埋在五阴溺身躯。

我家本住在寒山，石岩栖息离烦缘。

泯时万象无痕迹，舒处周流遍大千。

光影腾辉照心地，无有一法当现前。

方知摩尼一颗珠，解用无方处处圆。

水清澄澄莹，彻底自然见。心中无一事，水清众兽现。

心若不妄起，永劫无改变。若能如是知，是知无背面。

不解审思量，只道求佛难。回心即是佛，莫向外头看。

自古多少圣，叮咛教自信。人根性不等，高下有利钝。

真佛不肯认，置功枉受困。不知清净心，即是法王印。

自乐平生道，烟萝石洞间。野情多放旷，长伴白云闲。

有路不通世，无心孰可攀。石床孤夜坐，圆月上寒山。

时人见寒山，各谓是风颠。貌不起人目，身唯布裘缠。

我语他不会，他语我不言。为报往来者，可来向寒山。

阳焰虚空花，岂得免生老。不如百不解，静坐绝忧恼。

狂风不动树，心真无罪福。寄语兀兀人，叮咛再三读。

寄语诸仁者，复以何为怀。达道见自性，自性即如来。

天真元具足，修证转差回。弃却本来性，只守一场呆。

常闻释迦佛，先受燃灯记。燃灯与释迦，只论前后智。

前后体非殊，异中无有异。一佛一切佛，心是如来地。

上人心猛利，一闻便知妙。

一生慵懒作，憎重只便轻。他家学事业，余持一卷经。

无心装褾轴，来去省人擎。应病则说药，方便度众生。

但自心无事，何处不惺惺。

我见出家人，不入出家学。欲知真出家，心净无绳索。

澄澄孤玄妙，如如无倚托。三界任纵横，四生不可泊。

无为无事人，逍遥实快乐。

自羡山间乐，逍遥无倚托。逐日养残躯，闲思无所作。

时披古佛书，往往登石阁。下窥千尺崖，上有云盘泊。

寒月冷飕飕，身似孤飞鹤。

盘陀石上坐，谿涧冷凄凄。静玩偏嘉丽，虚岩蒙雾迷。

怡然憩歇处，日斜树影低。我自观心地，莲花出淤泥。

我见利智人，观者便知意。不假寻文字，直入如来地。

心不逐诸缘，意根不妄起。心意不生时，内外无余事。

有人笑我诗，我诗合典雅。不烦郑氏笺，岂用毛公解。

不恨会人稀，只为知音寡。若遣趁宫商，余病莫能罢。

忽遇明眼人，即自流天下。

今日岩前坐，坐久烟云收。一道清溪冷，千寻碧嶂头。

白云朝影静，明月夜光浮。身上无尘垢，心中那更忧。

千云万水间，中有一闲士。白日游青山，夜归岩下睡。

倏尔过春秋，寂然无尘累。快哉何所依，静若秋江水。

寒山道，无人到。若能行，称十号。

有蝉鸣，无鸦噪。黄叶落，白云扫。

石磊磊，山隩隩。我独居，名善导。

子细看，何相好。

我居山，勿人识。白云中，常寂寂。

寒山深，称我心。纯白石，勿黄金。

泉声响，抚伯琴。有子期，辨此音。

重岩中，足清风。扇不摇，凉冷通。

明月照，白云笼。独自坐，一老翁。

寒山子，长如是。独自居，不生死。

家有寒山诗，胜汝看经卷。书放屏风上，时时看一遍。

我闻释迦佛，不知在何方。思量得去处，不离我道场。

无嗔即是戒，心净即出家。我性与汝合，一切法无差。